Un bărbat, în vârstă de 30 de ani, care lucra la anveloparea unei clădiri în localitatea Pietroşani, din Argeș, a căzut de pe schelă, miercuri dimineaţă, de la aproape trei metri înălţime, fiind transportat la spital în stare de inconştienţă.
"La data de 20 martie, în jurul orei 9:00, poliţiştii din cadrul Poliţiei Municipiului Curtea de Argeş au fost sesizaţi cu privire la faptul că un bărbat, care efectua lucrări la înălţime, pe o schelă, pe raza localităţii Pietroşani, ar fi căzut şi ar fi suferit vătămări corporale", au informat reprezentanţii Inspectoratului de Poliţie Judeţean (IPJ) Argeş, scrie Agerpres.
La faţa locului s-au deplasat poliţiştii din cadrul Secţiei de Poliţie Rurală Domneşti şi echipaje medicale.
Bărbatul a fost preluat de către ambulanţă în stare de inconştienţă şi a fost transportat la o unitate medicală.
"Din primele verificări efectuate de poliţişti s-a stabilit că bărbatul, de 30 de ani, din Cicăneşti, lucra la societatea care efectua lucrări de anvelopare a unei clădiri din satul Bădeşti, comuna Pietroşani, şi ar fi căzut de la o înălţime de aproximativ trei metri", mai precizează sursa citată.
În caz, au fost sesizaţi şi reprezentanţii Inspectoratului Teritorial de Muncă (ITM) Argeş.
De asemenea, autoritățile au întocmit dosar penal sub aspectul săvârşirii infracţiunilor de vătămare corporală din culpă, neluarea, respectiv nerespectarea măsurilor legale de sănătate şi securitate în muncă, conform art. 196, 349 şi 350 din Codul penal.